ToekomsVenster: Julle moet Hom Jesus noemFoto: Patrick Perkins/Unsplash.com Sy sal ‘n Seun in die wêreld bring, en jy moet Hom Jesus noem, want dit is Hy wat sy volk van hulle sondes sal verlos. – Matteus 1:21 Josef wat aan Maria verloof was vind uit dat Maria swanger is. Die ontstellende nuus laat hom besluit om in die geheim van haar te skei. Dan verskyn ŉ engel van die Here aan hom om hom gerus te stel en verduidelik dat hierdie kindjie die Verlosser van die wêreld is. Derhalwe word Hy Jesus genoem. Jesus beteken inderdaad Verlosser. Hy het gekom om mense van ŉ troostelose toekoms te red. Sonde het ŉ onoorkomelike muur gebou tussen mense en hul God. Geen eie poging kan daardie muur verwyder nie. Sommige mense dink dat werke hulle voor God sal regverdig. Dit is ŉ futiele oefening. Dit is juis waarom Jesus na die wêreld gekom het om sy lewe neer te lê. Hy het gesterwe sodat ons kan lewe. Deur sy offer aan die kruis koop Hy mense wat Hom vertrou los van hul sondige verlede. Wie egter volhard in sonde gaan verlore. Wie hulle op Jesus beroep kry die ewige lewe. Baie van hierdie temas is in misterie gehul. Ons verstaan nie die volle inhoud van die ewige lewe, die waar en hoe daarvan nie. Wat ons weet is dat geloof in Jesus ons ŉ toekomsvisie gee, die wete dat ons saam met ons geliefdes in ewigheid by Hom sal wees. In Johannes 14 verduidelik Jesus dat Hy gaan plek voorberei en dat Hy ons sal kom haal wanneer daardie plek gereed is. Die wete dat my sonde vergewe is en dat ek die ewige lewe het gee stukrag aan my lewe op aarde. Dit vervul my met dankbaarheid en motiveer my om tot verheerliking van sy Naam op te tree. Dit laat my dink aan dié bekende lied se woorde: Ek was verlore maar deur sy bloed is daar nou vrede in my gemoed. Luister gerus weer na ŉ mooi vertolking van “Amazing Grace”.